प्रियंका ने दांतों का एलाइनमेंट, ऐश्वर्या ने दांतों की वाइटनेस बढ़वाई; 3D प्रिंटिंग से डिजाइन हो रहे दांत और स्माइल
दांत न केवल हमारी स्माइल को बेहतर बनाते हैं बल्कि इससे हमारी पूरी पर्सनैलिटी भी चमकती है। इसलिए आज डेंटल करेक्शन को कॉस्मेटिक डेंटल ट्रीटमेंट के रूप में भी देखा जा रहा है।
अपनी मुस्कान से दुनिया जीतने वालीं बॉलीवुड एक्ट्रेस ऐश्वर्या राय बच्चन हों या प्रियंका चोपड़ा दोनों ने ही डेंटल कॉस्मेटिक्स करेक्शन का सहारा लिया। ऐश्वर्या ने तो अपने जॉ लाइन सही करवाई और दांतों की शाइन बढ़ाई तो प्रियंका ने दांतों का एलाइनमेंट ठीक कराया। और तो और 80 की उम्र को छूने वाले अमिताभ बच्चन भी अपनी बादशाहत का जादू कायम रखने के लिए डेंटिस्ट की मदद लेते रहे हैं।
फिल्म ‘पुष्पा’ से हिंदी बेल्ट में तहलका मचाने वाले साउथ के सुपरस्टार अल्लू अर्जुन भी डेंटल कॉस्मेटिक सर्जरी करा चुके हैं। ‘अपोलो डेंटल’ के ब्लॉग में ऐसी बड़ी हस्तियों का जिक्र है, जिन्होंने डेंटल कॉस्मेटिक्स की मदद से अपनी मुस्कान बिखेरकर लोगों के दिलों पर राज किया।
सेलिब्रिटीज के चमकते दांतों की चाहत अब आम आदमी तक पहुंच चुकी है। शादी से पहले की तैयारी हो, करियर की शुरुआत हो या नए जॉब का इंटरव्यू, सब अपने दंतपक्ति को सुंदर और चमकते हुए देखना चाहते हैं। इसमें बड़ी भूमिका आज की थ्रीडी-प्रिंटिंग की है, जिससे आप मनचाही स्माइल और खूबसूरत दांत पा सकते हैं।
अब सॉफ्टवेयर से दांत डिजाइन हो रहे हैं। दांत घिस गए हैं, टेढ़े-मेढ़े हैं या दांतों का सेट ऊपर-नीचे है, तो आप कंप्यूटर की मदद से मनमाफिक दांतों की पोजिशन सुधार सकते हैं। 
सॉफ्टवेयर से डिजाइन होते हैं एलाइनर 
दांतों का गैप भरने या टेढ़े-मेढ़े दांतों को सीधा करने के लिए आमतौर पर तार यानी ब्रेसेज लगाए जाते हैं। लेकिन आजकल एलाइनर या इनविजिबल अलाइनर का चलन बढ़ा है। गुरुग्राम की डेंटल सर्जन डॉ. कोमल गुलिया ब्रेसेज और एलाइनर में अंतर बताती हैं कि दांतों में तार लगाने पर नजर आता है लेकिन एलाइनर नहीं दिखता। यह बिल्कुल ट्रांसपेरेंट होता है। इसे पहनकर आप किसी पार्टी या प्रोग्राम में जाएं तो भी किसी को पता नहीं चलेगा कि आपने एलाइनर लगाया है।
डॉक्टर इंट्रा ओरल स्कैनर से दांतों को स्कैन कर ऊपरी और निचले जबड़े के हिसाब से दांतों के एलाइनमेंट का मॉडल बनाते हैं। फिर 3D प्रिंटिंग से एलाइनर तैयार किए जाते हैं। ये एलाइनर्स थर्मोप्लास्टिक मैटीरियल के बने होते हैं। इन्हें हर महीने बदलना होता है। करीब साल भर तक इन्हें लगाए रखना होता है ताकि दांत अपनी सही जगह और शेप ले लें।
खबर में आगे बढ़ने से पहले डेंटल कॉस्मेटिक के बढ़ते चलन पर एक पोल से आपकी राय ले लेते हैं
100 साल से इस्तेमाल हो रहे ब्रेसेज और खर्च कम
ब्रेसेज का इस्तेमाल पिछले 100 साल से किया जा रहा है। ये मेटल या सेरामिक के बने होते हैं। मेटल ब्रेसेज स्टेनलेस स्टील के होते हैं। इसमें एलाइनर के मुकाबले कम खर्च आता है। लेकिन इस ट्रीटमेंट की सबसे बड़ी खामी यह है कि खाने-पीने के दौरान कई तरह की सावधानी बरतनी पड़ती है। जैसे सख्त चीजों को खाने की मनाही होती है। यहां तक कि फलों को भी छिलके उतार कर ही खाना पड़ता है। अखरोट या चना खाने या गन्ना चूसने जैसी सख्त चीजों से ब्रेसेज के तार टूटने या उनके टेढ़ा होने का भी डर रहता है।
ब्रेसेज लगाने में क्या-क्या सावधानियां बरतनी पड़ती है पहले ये जान लेते हैं फिर आगे बढ़ते हैं। 
मेटल ब्रेसेज से छाले पड़ने और मुंह में घाव होने की शिकायतें
कई बार ब्रेसेज के ब्रैकेट्स में खाना फंस जाता है इससे दांतों में प्लाक या बैक्टीरिया पनपने का डर रहता है। इससे दांत खराब हो जाते हैं।
वैसे मेटल ब्रेसेज दांतों के पीछे भी लगाए जा रहे हैं जिन्हें लिंगुअल ब्रेसेज कहते हैं। यह सामने से दिखाई नहीं देते, लेकिन मुंह में छाले पड़ने, घाव होने की शिकायतें आती हैं। साथ ही बोलने में परेशानी भी होती है।
एलाइनर का इस्तेमाल और देखभाल आसान
डॉ. गुलिया के मुताबिक लोग ब्रेसेज से एलाइनर की ओर इसलिए मुड़ रहे क्योंकि ब्रेसेज दांतों पर साफ दिखते हैं और तार लगे होने की वजह से बोलने में भी परेशानी होती है। जबकि एलाइनर में ऐसा नहीं है। खाने-पीने के दौरान एलाइनर को आसानी से निकाला जा सकता है।
एलाइनर का चलन कैसे बढ़ा, इसमें कितना खर्च आता है, यह ग्रैफिक से जानते हैं 
किस उम्र में दांतों को कराएं ठीक 
12 साल की उम्र तक बच्चों का सिर और मुंह ग्रोइंग स्टेज में होते हैं। जबड़े का विकास होता रहता है। इस उम्र तक आते-आते स्थायी दांत भी आ जाते हैं। इस उम्र के बाद ही डेंटल ब्रेसेज लगाना सही होता है। कई बच्चों में दांतों का एलाइनमेंट सही नहीं होता, ऊपर-नीचे के दांत ठीक से नहीं बैठते, इसलिए इस उम्र में ब्रेसेज का इस्तेमाल ज्यादा फायदेमंद और असरदार होता है। इसमें दांतों का एलाइनमेंट बेहतर होता है। जबकि 40 की उम्र के बाद ब्रेसेज लगाने का लाभ नहीं मिलता।
दांतों के घिसने या डैमेज होने पर किसी तरह का डेंटल करेक्शन 16 वर्ष की उम्र के बाद किया जाना चाहिए। डेंटल इम्प्लांट या क्राउन लगाने की सही उम्र 18 साल के बाद है। आमतौर पर अधिक उम्र में आकर ही लोग दांतों की ब्लीचिंग कराते हैं लेकिन इसे 14 वर्ष की उम्र से ही किया जा सकता है। इसमें किसी तरह का नुकसान नहीं है।
अब ऐसी टेक्नीक के बारे में जान लेते हैं जो हमारी स्माइल ठीक करती है। 
महंगा है स्माइल डिजाइन कराना
एंडोडोंटिस्ट डॉ. जेके भगत बताते हैं कि इन दिनों डिजिटल स्माइल डिजाइनिंग ट्रेंड में है। हमारा काम यह पता लगाना होता है कि स्माइल या बात करने के दौरान चेहरे पर किस तरह का एक्सप्रेशन आता है। इसके बाद स्माइल डिजाइन की जाती है। यह प्रोसेस काफी महंगा है।
सॉफ्टवेयर से डिजाइन करने पर अगर लगता है कि चार दांतों के लिए टेम्प्लेट तैयार करना है तो इसका खर्च बढ़ जाएगा। यानी तब ऊपर और नीचे के दांतों के सेट में कुल आठ दांतों का टेम्प्लेट बनाना पड़ेगा। इस पर 2 से तीन लाख तक का खर्च आएगा।
इस टेक्नीक में कई चीजें शामिल होती हैं जैसे-दांतों को छोटा-बड़ा करना। स्माइल लाइन खींची जाती है ताकि दांतों को सही तरीके से सेट किया जा सके। इसमें जहां जरूरत होती है वहां सर्जरी से मसूड़ों को ठीक किया जाता है। 
मसूड़ों को गुलाबी करवाने का खर्च 12 हजार रुपए 
देश में एक बड़ी आबादी है जो गुटखा, खैनी, तंबाकू, सिगरेट का इस्तेमाल करती है। तंबाकू का किसी भी रूप में इस्तेमाल दांतों के साथ मसूड़ों को भी खराब करता है। सामान्य रूप से मसूड़े गुलाबी रंग के होते हैं लेकिन इन चीजों के इस्तेमाल से ये काले पड़ जाते हैं। तब मसूड़ों की सर्जरी करके मेलानीन पिगमेंटेशन के एक लेयर को बाहर निकाला जाता है। इसमें 10 से 12 हजार का खर्च आता है।
डॉ. भगत बताते हैं कि दांतों की क्लीनिंग और ब्लीचिंग दोनों सेफ है। इसे इस तरह समझते हैं-
क्लीनिंग-ब्लीचिंग-पॉलिशिंग 
क्लीनिंग में दांतों के ऊपर जो टार्टर जमा होता है या दूसरी गंदगी होती है उसे अल्ट्रासोनिक स्कैलर से निकाला जाता है। इसमें दो हजार तक का खर्च आता है। वहीं ब्लीचिंग में 10,000 रुपए खर्च आता है। मेट्रो शहरों में 25,000-30,000 रुपए तक चार्ज किया जाता है। इन दोनों प्रोसेस के बाद पॉलिशिंग की जाती है। इसमें एक रबर कप की मदद से पॉलिशिंग पेस्ट चढ़ाया जाता है। इससे दांतों को स्मूथ किया जाता है।
ब्लीचिंग से दांतों में हाइपरसेंसेटिविटी हो सकती है। कुछ भी पीने पर दांतों में ज्यादा झनझनाहट हो सकती है। हालांकि कुछ दवाएं हैं जिनसे तत्काल राहत मिल सकती है।
वीनियर्स से दांतों को दे रहे नया लुक 
पटना मेडिकल कॉलेज के प्रोस्थोडोंटिस्ट डॉ. विकास वैभव बताते हैं कि उम्र बढ़ने के साथ दांत कमजोर होने लगते हैं। कई लोगों के दांत चटक जाते हैं, कुछ में दरार आ जाती है। यहां तक कि दांतों के बीच गैप भी आ जाता है। दांत पीले पड़ जाएं तो वीनियर्स से दांतों को नया लुक दिया जाता है। ये वीनियर्स पोर्सलिन, रेजिन या जिरकोनिया के बने होते हैं। इसे दांतों को कवर कर दिया जाता है, जिसे डेंटल कैपिंग कहते हैं।
डॉ. वैभव के मुताबिक एक दांत को वीनियर पहनाने का खर्च 10,000 रुपए आता है। हंसने या बात करने पर सामने के दांत दिखते हैं इसलिए इन पर वीनियर्स पहनने का ट्रेंड अधिक है। इन दिनों चार से छह दांतों में वीनियर्स पहनने का चलन ज्यादा देखने को मिलता है।
जिरकोनिया क्राउन का भी बढ़ रहा चलन
जिरकोनियम और टाइटेनियम ऐसे मैटेरियल हैं जो डेंटल इम्प्लांट में सबसे ज्यादा इस्तेमाल किए जाते हैं। जिरकोनिया (जिरकोनियम डाई ऑक्साइड) को ‘सेरामिक स्टील’ भी कहा जाता है। यह काफी मजबूत होता है।
डॉ. कोमल बताती हैं कि जब दांत अंदरूनी रूप से खराब हो जाते हैं तो जिरकोनिया सबसे अच्छा ऑप्शन होता है।
दांत में जिरकोनिया लगाने का फायदा यह है कि यह हडि्डयां बनाने वालीं कोशिकाओं (ओस्टियोब्लास्ट्स) को नहीं रोकता। दांत को ऊपर से थोड़ा सा घिसकर वहां जिरकोनिया का क्राउन लगा दिया जाता है। इसमें एक दांत पर 10 हजार से अधिक का खर्च आता है।
कुछ लोगों के मुस्कुराने पर मसूड़े भी दिखते हैं। इसे भी एक छोटी सर्जरी से ठीक किया जा सकता है।
दांतों के किस ट्रीटमेंट को कॉस्मेटिक डेंटल ट्रीटमेंट कहते हैं। दांतों की अलाइनमेंट सही हो तो मुस्कुराहट भी अच्छी लगती है। हाई टेक दुनिया में धीरे-धीरे अलाइनर का चलन बढ़ा है लेकिन आज भी सबसे ज्यादा ब्रेसेज लगाए जाते हैं। लेकिन यह जान लें कि दूध के दांतों पर ब्रेसेज नहीं लगाए जाते। 12 साल में जब नए दांत आ जाते हैं तभी ब्रेसेज लगाने चाहिए।
अंत में कुछ देसी उपायों के बारे में जान लेते हैं जो दांतों को मजबूत और तंदुरुस्त बनाते हैं
दांतों को मजबूत बनाने के लिए घर में करें ये उपाय 
दांत न केवल हमारी स्माइल को बेहतर बनाते हैं बल्कि इससे हमारी पूरी पर्सनैलिटी भी चमकती है। इसलिए आज डेंटल करेक्शन को कॉस्मेटिक डेंटल ट्रीटमेंट के रूप में भी देखा जा रहा है। नई टेक्नोलॉजी डेंटल ट्रीटमेंट को आसान बनाने के साथ-साथ स्माइल को भी बेहतर बनाने में कामयाब हुई है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।